สมาคมโรงแรมไทยภาคเหนือ (ตอนบน) พร้อมรับนักท่องเที่ยว พร้อมชูอาหารพื้นเมืองเป็นจุดขาย
นายภูณัช ธนาเหล่าพานิช นายกสมาคมโรงแรมไทยภาคเหนือ (ตอนบน) กล่าวถึง สถานการณ์การท่องเที่ยวของภาคเหนือตอนบนในปัจจุบันพบว่า มีนักท่องเที่ยวทั้งชาวไทยและชาวต่างเดินทางเที่ยวภาคเหนือตอนบนมากขึ้น โดยเฉพาะที่จังหวัดเชียงใหม่ พบนักท่องเที่ยวชาวไทยร้อย 80 ขณะที่พบนักท่องเที่ยวชาวต่างชาติ ประมาณร้อยละ 20 ทั้งนี้หากมองในภาพรวมจำนวนนักท่องเที่ยวในปีนี้สูงถึงร้อยละ 90 ซึ่งถือว่าเป็นสัญญาณที่ดีต่อภาคการท่องเที่ยวและธุรกิจโรงแรมในพื้นที่ภาคเหนือตอนบนที่จะฟื้นตัวภายหลังสถานการณ์โควิด-19 พร้อมคาดการ์ว่าในปี 2566 นี้ จะมีนักท่องเที่ยวเดินทางมาท่องเที่ยวภาคเหนือตอนบนมากขึ้นโดยเฉพาะนักท่องเที่ยวจากประเทศจีน ทางสมาคมโรงแรมไทยภาคเหนือ (ตอนบน) ร่วมหารือกับสำนักงานสาธารณสุขจังหวัด เพื่อเตรียมความพร้อมรองรับนักท่องเที่ยวจีน อาทิ บุคลากรได้รับวัคซีนเข็มกระตุ้น มาตรฐานความพร้อมต่างๆ ของแต่ละสถานที่ เช่น มาตรฐาน SHA พลัส  ด้านบริการ ด้านความปลอดภัย ด้านสุขอนามัย นอกจากนี้ ยังขอความร่วมมือจากภาครัฐในการสนับสนุนด้านการประชาสัมพันธ์เพื่อส่งเสริมให้นักท่องเที่ยวเข้ามาท่องเที่ยวเพิ่มมากขึ้นนายภูณัช ยังกล่าวถึงธุรกิจภาคการโรงแรมในภาคเหนือ เพิ่มเติมว่า ภายหลังสถานการณ์โควิดเริ่มคลี่คลายธุรกิจภาคการโรงแรมในพื้นที่ภาคเหนือได้ปรับเปลี่ยนรูปแบบการให้บริการโดยดึงอาหารพื้นเมืองมาเป็นจุดขายเพื่อดึงดูดนักท่องเที่ยว พร้อมกำชับผู้ประกอบการธุรกิจภาคการโรงแรมใส่ใจดูแลนักท่องเที่ยวให้มากที่สุดเพื่อสร้างความมั่นใจแก่นักท่องเที่ยว